**VERSLAG INSAKE WAPADRANT PASTORALE SENTRUM**

1. **OPDRAG**

Tydens ‘n vergadering gehou op 4 Februarie 2014 het die Adviesdiensgroep (ADG) van die Pastorale Dienssentrum (PDS) dit aan ‘n werkgroep bestaande uit Chris van der Watt (sameroeper), Vorster Combrink, Fransa van Mazijk (notularis) en Sandy Pretorius opgedra om ‘n verslag voor te berei insake die toekomstige funksionering van die PDS.

1. **WERKWYSE**

Die werkgroep het by verskeie geleenthede vergader en van die volgende bronne gebruik gemaak in die besinning oor die verlede , hede en toekoms van die PDS:

* Dokument getiteld “Pastorale Dienssentrum : Kort- en langtermyn strategiese beplanning” (28 April 2008)
* Dokument getiteld “RVO mandaat vir die Pastorale Diensgroep” (19 Januarie 2011)
* Dokument getiteld “Pastorale Dienste in Wapadrant gemeente” (ongedateerd)
* Boek getiteld “ Centres of Healing” deur dr H Leon Klein
* Verskeie Internet-bronne (bv Mosaïek gemeente, Parish Health Ministry)
* Die kollektiewe kennis en ervaring van die werkgroeplede.

**3. BREë BEREDENERING EN KONTEKSTUALISERING**

3.1 Die PDS het vanuit ‘n beskeie begin in 2004 gegroei, en al meer mense word deur die toerustingsgeleenthede en berading gehelp.

3.2 Daar is egter faktore wat die besinning oor en beplanning van die PDS noodsaak, soos

# Veranderende behoeftes en nood by mense vanweë die vinnige, aanhoudende en ingrypende veranderinge in hulle leefwêreld,en die gevolglike onvermoë by baie mense om hierdie veranderinge en eise doeltreffend te hanteer

# Die moontlikhede wat deur die inligtingstegnologie geskep word om mense op ander maniere effektief te bereik, soos deur sosiale media

# Die feit dat mense holisties en geïntegreerd leef, en dat verskillende dimensies ( insluitende die fisiese, sosiale, geestelik/spirituele, professionele, finansiële, gesin/familie ) sistemies en dus interafhanklik funksioneer op harts- en gedragsvlak , en gevolglik dat alle beradings- en toerustings-intervensies hierdie feit in berekening moet neem.

# Die toename in leefstylsentra by kerke, hospitale, mediese sentra en privaat fasiliteite; en dat die PDS hierdie ontwikkeling ook moet ondersoek vir die verdere uitbreiding van sy dienste.

3.3 Alhoewel daar uit die rekords van die PDS en Radio Kansel afgelei kan word wat die grootste nood en behoeftes by mense is ( bv interpersoonlike verhoudinge in die huwelik/gesin/vriendskappe, identiteitsoeke , die trauma van dood/siekte/verlies, werkloosheid, finansies, misdaad, stres en uitbranding, depressie, verslawings, en die soeke na sin en rigting ), is dit nodig om gereelde behoeftebepalings in hierdie verband te doen. Sodoende word nie net tred gehou met die beplanning van pro- en reaktiewe intervensies nie, maar word gemeentelede en ander mense ook bewus gemaak van die dienste van die PDS.

3.4 Met die insig en perspektiewe wat die werkgroep tans het, word dus geoordeel dat die dienste van die PDS langs drie hoofbene georganiseer behoort te word :

# Bybelse berading (individueel en gesamentlik) : Hierdie is en bly die kern van die PDS ter realisering van sy visie en missie. Dit is die adres waar baie mense aanklop vir hulp, en waardeur individue en /of groeperinge (bv verhoudingsmaats, huweliksmaats en gesinslede ) pastoraal begelei word om ‘n verskeidenheid probleme die hoof te bied. Uit hierdie berading word mense ook waar nodig verwys na en saamgewerk met ander dienste of intervensies waar nodig.

# Klassieke bybelse toerusting : Uit die kollektiewe ervaring binne die werkgroep is dit duidelik dat daar sommige onderwerpe is waaroor mense deurlopend toerusting deur kennis en ervaring nodig het. Daarom is dit aangewese om werkswinkels oor onderwerpe soos Effektiewe verhoudinge, Kommunikasie ( insluitend konflikhantering en assertiwiteit ), Geloofsgroei (insluitend Skrifstudie en gebed), Verandering (insluitend die hantering van verlies), Stres en uitbranding, Tydsbestuur en beplanning, Verslawing, Depressie, Finansiële beplanning, Loopbaanverandering en –ontwikkeling, en Persoonlike groei tot volwassenheid en diensbaarheid, op ‘n gereelde basis aan te bied. Dit is so dat die werkswinkelformaat vir toerusting van mense steeds ‘n effektiewe formaat bly, nie net omdat dit meer kostedoeltreffend as individuele intervensies is nie, maar ook omdat die groepsdinamika insig en leer bevorder. Dit is egter belangrik om te verstaan dat ‘n werkswinkel, anders as ‘n lesing of aanbieding, gefokus is op die aanleer van kennis, houdings en vaardighede op ‘n interaktiewe en praktiese wyse.

# Kontemporêre bybelse toerusting : benewens die bogenoemde (en relatief tydlose ) onderwerpe, is daar gebeure en insidente wat op mense impakteer en waaruit hulle sin probeer maak. Voorbeelde hiervan is die verskynsels van magsmisbruik en korrupsie, ‘n algemene verkiesing, die voordele maar ook risiko’s in die gebruik van sosiale media, gesinsgeweld en –moord, die groeiende beskikbaarheid en aggressiewe bemarking van organiese voedsel, alternatiewe medisyne en supplemente, en vele meer. Sommige van die onderwerpe het ‘n langer rakleeftyd, terwyl ander ( soos die algemene verkiesing en die Oscar Pistorius-sage ) meer tydsgebonde is. Hoe dit ook al sy, sommige mense het die behoefte om ‘n sinvolle mening hieroor te vorm, die effek daarvan op hulle eie lewens en lewensomstandighede te verwerk, en om in hulle omgang met ander ‘n oorwoë standpunt te kan huldig. ( “Life is more about making sense, than making decisions”.) Om hierdie behoefte aan te spreek, kan die gebruik van sosiale media ( soos Facebook, Blogs, WhatsApp en ander spontane gespreksnetwerke ) ‘n belangrike rol speel. Die rede hiervoor is al hoe meer mense grootliks kommunikeer en inligting soek en ontvang op hierdie wyses aangesien dit vining, aktueel en interaktief is.

3.5 Daar kan met ‘n groot mate van sekerheid aanvaar word dat daar onder die gemeentelede van Wapadrant ‘n goeie bron van kundigheid en ervaring bestaan oor die bogenoemde en ander onderwerpe, en waarskynlik ook die bereidwilligheid om dit met ander te deel. Hierdie bron moet egter nader geïdentifiseer word en dan gemobiliseer word om waar nodig betrokke te raak. Dit is dus nodig dat die PDS deur opnames, kommunikasie, organisering, leiding en evaluering hierdie bron sal benut.

3.6 ‘n Verdere faktor wat aandag vereis, is die omskrywing van die teikengroepe vir die PDS-dienste. Die uitgangspunt van die werksgroep is dat die primêre teikengroep die gemeentelede van Wapadrant sal wees, wat alle ouderdomsgroepe sal insluit. Hier sal egter oorleg gepleeg word met ander diensgroepe met die oog op goeie koördinering van programme en intervensies. Met inagneming van die beskikbare kapasiteit van die PDS sal persone en instansies van buite ook ondersteun word.

3.7 Bemarking van die PDS-dienste sal volgens ‘n gestruktureerde kommunikasie- en bemarkingsplan geskied. Dit sal op verskillende wyses en deur verskillende media geskied, ten einde te verseker dat die dienste deurlopend op die radarskerm van gemeentlede en ander mense sal wees. ‘n Eerste fase van die bemarkingsplan sal die kommunikasie van die hersiene PDS strategie, doelstellings en intervensies wees (nadat hierdie verslag, soos geredigeer, deur die besluitnemingsproses gevoer is). Hierdie kommunikasie sal ook reeds ‘n behoeftebepalingsvraelys aan alle gemeentelede bevat, soos vroeër reeds na verwys is.

3.8 Wat fasiliteite en hulpbronne betref, sal die uitgebreide/nuwe dienste en programme van die PDS langs al drie bene soos vroeër uiteengesit, afhanklik wees van ‘n toepaslike bedryfsbegroting, personeel, lokale en toerusting. Dit sou egter voortydig wees om nou reeds ‘n realistiese begrotingsbeplanning te doen. Sodra die verslag behandel en aanvaar is, kan ‘n organiese inbedryfstellingskedule opgestel word met die nodige begrotingsbehoeftes.

3.9 Die PDS se dienste en programme kan nie in isolasie bedryf word nie : dit moet ondersteun en aangevul word met inspirerende eredienste, begripvolle en helpende kleingroepe, effektiewe ondersteuningsgroepe, en huisbesoeke.

3.10 Ten einde sy doelstellings optimaal te bereik, is dit ‘n kritieke suksesfaktor om ‘n goeie skakelnetwerk op te bou en in stand te hou. Hierdeur kan goeie insette vir beplanning verkry word, eksterne kapasiteit benut word en duplisering van dienste uitgeskakel word.

3.11 Ten slotte is dit belangrik dat alle kommunikasie, berading, werkswinkels en ander intervensies die kwaliteitstempel van Wapadrant gemeente sal dra. In hierdie verband sal ‘n roluitklaring met die nodige oorsigstrukture gedoen moet word.

**4. RESULTATE EN AANBEVELINGS**

4.1 Visie, missie en kernwaardes

Na bespreking en besinning beveel die werksgroep aan dat die volgende visie, missie en kernwaardes ( soos oorgeneem en /of aangepas uit die 2008-dokument) vir die PDS aanvaar word :

# NAAM : Dat die PDS voortaan bekend sal staan as die Pastorale Sentrum Wapadrant (PSW).

# VISIE : Om mense pastoraal te begelei en toe te rus om -- individueel en gesamentlik -- met God op sy koninkrykspad te stap.

# MISSIE : Om mense – individueel en gesamentlik – te begelei en toe te rus om hulle lewensprobleme beter te hanteer en hulle groeiepotensiaal te verwesenlik deur bybelse berading , en die verwerwing van die nodige kennis, vaardighede en houdings deur bybelse toerusting en perspektiefstellende inligting.

# KERNWAARDES :

+ mense word begelei en toegerus met die doel om hulle hul identiteit in Christus te laat vind en hulle unieke lewensdoel uit te leef

+ die Bybel word erken as die geïnspireerde Skrifwoord van God, en is daarom die bron en norm vir beradings- en toerustingspraktyke

+ die verstaan en gebruik van die Skrif berus op gereformeerde verklaringsbeginsels

+ insigte van die teologiese, mediese en menswetenskappe word gebruik nadat hulle aan die Skrif getoets is

+ veranderinge in mense se harte en gedrag word holisties en geïntegreerd beskou en hanteer

+ basiese waardes soos integriteit, respek, eerlikheid en professionaliteit word in alle intervensies nagestreef

+ ons dien ons naaste met en deur liefde in opdrag van en tot eer van God drie-enig.

4.2 Doelstellings van die Pastorale Sentrum Wapadrant

Na bespreking en redigering beveel die werkgroep aan dat die volgende doelstellings en doelwitte vir die PSW aanvaar word :

4.2.1 HOOFDOELSTELLINGS

Die hoofdoelstellings van die PSW is om

# ‘n Bybels verantwoorde model vir berading en toerusting te ontwikkel ( wat ondermeer insluit die dinamika van verandering/leer/groei en die metode van berading/toerusting ) en wat deur die personeel en vrywilligers van die PSW onderskryf en toegepas word

# genoeg goed toegeruste Bybelse beraders en fasiliteerders beskikbaar te hê om minstens in die behoefte aan hierdie dienste binne die gemeente te voorsien

# gebruik te maak van die opleiding wat die Assosiasie vir Bybelse Berading en Opleiding bied

# Bybelse een-tot-een / groepberading , die aanbieding van werkswinkels en ander intervensies deurlopend en op ‘n professionele wyse te doen

# saam te werk met ander Christelike hulpverleners soos sielkundiges, voedingskundiges, medici, opvoedkundiges, maatskaplike werkers, regslui ens. met die oog op ‘n multidissiplinêre hantering van mense se probleme soos nodig, en ook met die oog op verwysings

# effektief te koördineer met die ander bedienings binne Wapadrant, diensgroepe, bedieningstemas ens, ten einde as onderdeel van ‘n goed geïntegreerde geheel te funksioneer

# dienste en programme effektief te bemark, intern sowel as ekstern

# die bronne van die PSW (personeel, vrywilligers, fasiliteite en begroting) doelmatig te beplan en te bestuur

# alle dienste van die PSW deurlopend te evalueer ten opsigte van die relevansie en gehalte daarvan.

4.2.2 ONMIDDELLIKE DOELWITTE

Die werksgroep is van mening dat daar so gou doenlik met die implementering van die aanbevelings ( soos goedgekeur te word) begin moet word. Gevolglik word aanbeveel dat

# die PSW-inligtingstuk hersien en tydens ‘n erediens versprei word, en ook op die webblad geplaas word

# die behoeftebepalingsvraelys tydens ‘n volgende erediens versprei, voltooi en ingeneem word

# die werksgroep (met reg tot koöptering soos nodig) die behoeftebepaling ontleed en gevolgtrekkings daaruit maak

# die werksgroep hierdie aanbevelings verreken in die opstel van ‘n program en aksieplan vir die PSW-dienste, soos gebaseer op die beredenering in hierdie dokument

# die ADG van die PSW hierdie voorgestelde program oorweeg, en die gefaseerde implementering hiervan oorweeg in die lig van die beskikbare bronne en begroting met die oog op die implementering van bepaalde dele daarvan reeds gedurende 2014

# terugvoer aan die gemeente gegee word insake die program en die implementering daarvan, en terseldertyd ‘n opname gemaak word van persone binne en buite die gemeente wat bydraes kan maak in die aanbieding van die program (bv persone wat opgelei kan word as beraders en/of fasiliteerders, en persone wat kan help met die opstel en bedryf van sosiale media-kommunikasie )

# die werkgroep en die ADG ‘n volledige implementeringsplan opstel vir 2015, binne die raamwerk van die jaarprogram vir die gemeente, en soos gekoördineer met die beplanning van ander diensgroepe

# die bogenoemde beplanning ook moet insluit die daarstelling van ‘n personeelstruktuur en begroting wat voorsiening maak vir minstens ‘n deeltydse hoof en administratiewe hulp, sowel as die kontraktering van ‘n verantwoordelike persoon vir elk van die drie bene binne die PSW

# die ADG verder besin oor die posisionering van die PSW binne die Wapadrant-strukture ten opsigte van verantwoordelikhede, bevoegdhede, advisering en rapportering.

Chris van der Watt (sameroeper )

Vorster Combrink

Fransa van Mazijk (notularis)

Sandy Pretorius

Klasie Heystek (gekoöpteer)

7 Julie 2014 ( Weergawe 3)